CELEX: 32021R1819
Language: bg
Date: 2021-10-18 00:00:00
Title: Регламент (ЕС) 2021/1819 на Съвета от 18 октомври 2021 година за изменение на Регламент (ЕС) № 224/2014 относно ограничителни мерки с оглед на положението в Централноафриканската република

19.10.2021   
               
               
                  BG
               
               
                  Официален вестник на Европейския съюз
               
               
                  L 369/1
               
            
         РЕГЛАМЕНТ (ЕС) 2021/1819 НА СЪВЕТА
         от 18 октомври 2021 година
         за изменение на Регламент (ЕС) № 224/2014 относно ограничителни мерки с оглед на положението в Централноафриканската република
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 215 от него,
         като взе предвид Решение 2013/798/ОВППС на Съвета от 23 декември 2013 г. относно ограничителни мерки срещу Централноафриканската република (1),
         като взе предвид съвместното предложение на върховния представител на Съюза по въпросите на външните работи и политиката на сигурност и на Европейската комисия,
         като има предвид, че:
         
                     (1)
                  
                  
                     На 10 март 2014 г. Съветът прие Регламент (ЕС) № 224/2014 (2) с цел да се приведат в действие някои мерки, предвидени в Решение 2013/798/ОВППС.
                  
               
                     (2)
                  
                  
                     На 29 юли 2021 г. Съветът за сигурност на Организацията на обединените нации (СС на ООН) прие Резолюция 2588 (2021). С резолюцията се разширяват изключенията от оръжейното ембарго и се разширява обхватът на ограничителните мерки.
                  
               
                     (3)
                  
                  
                     На 18 октомври 2021 г. Съветът прие Решение (ОВППС) 2021/1823 (3), с което Решение 2013/798/ОВППС се изменя в съответствие с Резолюция 2588 (2021) на СС на ООН.
                  
               
                     (4)
                  
                  
                     Някои от тези изменения попадат в обхвата на Договора и затова, с оглед на тяхното прилагане заедно с техническите корекции предвид предишните резолюции на СС на ООН, и по-специално с оглед на еднообразното им прилагане от стопанските субекти във всички държави членки, е необходим нормативен акт на Съюза.
                  
               
                     (5)
                  
                  
                     Поради това Регламент (ЕС) № 224/2014 следва да бъде съответно изменен,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Регламент (ЕС) № 224/2014 се изменя, както следва:
            
                        1)
                     
                     
                        в член 3 буква д) се заменя със следното:
                        
                                    „д)
                                 
                                 
                                    свързани с оръжия с калибър 14,5 mm или по-малък и със специално предназначени за такива оръжия боеприпаси и компоненти; с невъоръжени военни сухопътни превозни средства и с военни сухопътни превозни средства с въоръжение с калибър 14,5 mm или по-малък, както и с резервни части за тях; с ръчни противотанкови гранатомети и със специално предназначени за такива оръжия боеприпаси; с минохвъргачки с калибър 60 mm и 82 mm и специално предназначени за такива оръжия боеприпаси — всички те предназначени за силите за сигурност на Централноафриканската република, в т.ч. държавните граждански институции в областта на правоприлагането, когато тези оръжия, боеприпаси, компоненти и превозни средства са предназначени единствено за подпомагане или използване в процеса на реформа на сектора за сигурност в Централноафриканската република, при условие че Комитетът по санкциите е бил уведомен най-малко 20 дни предварително за предоставянето на такава помощ или услуги;“;
                                 
                              
                  
                        2)
                     
                     
                        в член 5, параграф 3 се добавя следната буква:
                        
                                    „к)
                                 
                                 
                                    участват в планирането, ръководенето, спонсорирането или извършването на действия в ЦАР в нарушение на международното хуманитарно право, включително нападения срещу медицински или хуманитарен персонал.“.
                                 
                              
                  
         
            Член 2
            Настоящият регламент влиза в сила в деня след деня на публикуването му в Официален вестник на Европейския съюз.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Люксембург на 18 октомври 2021 година.
            
               
                  За Съвета
               
               
                  Председател
               
               J. BORRELL FONTELLES
            
         
         
            (1)  ОВ L 352, 24.12.2013 г., стр. 51.
         
            (2)  Регламент (ЕС) № 224/2014 на Съвета от 10 март 2014 г. относно ограничителни мерки с оглед на положението в Централноафриканската република (ОВ L 70, 11.3.2014 г., стр. 1).
         
            (3)  Решение (ОВППС) 2021/1823 на Съвета от 18 октомври 2021 г. за изменение на Решение 2013/798/ОВППС относно ограничителни мерки срещу Централноафриканската република (вж. страница 11 от настоящия брой на Официален вестник).